<classify> NA GUSTAPHU HAULE, Kibaha RAIS Dkt. John Magufuli ameeleza sababu za kuvunja Bodi ya Mamlaka ya Mapato Tanzania TRA kuwa ni pamoja na kubaini ubadhirifu wa Sh bilioni 26. Alitoa kauli hiyo jana katika mahafali ya 31 ya Chuo Kikuu Huria cha Tanzania OUT yaliyofanyika Kibaha mkoani Pwani. Rais pia alitaja Taasisi ya Elimu ya Watu Wazima kuwa ni taasisi nyingine ambayo imekuwa na tabia ya kuchukua fedha za miradi na kuweka katika akaunti ya muda mrefuFixed account ili waweze kugawana. Alisema fedha hizo katika akaunti ya TRA zilikuwa zimetolewa lakini baadaye zikachukuliwa tena jambo ambalo alilitilia shaka. Dk. Magufuli alisema hali hiyo ilionyesha kutokuwapo uaminifu ndiyo maana aliamua kuchukua uamuzi wa haraka wa kuvunja bodi hiyo ili uchunguzi zaidi ufanyike. Alisema zipo taasisi nyingi za umma ambazo zinapewa fedha za miradi na matokeo yake zinapelekwa katika akaunti za muda mrefu. Rais alisema Mamlaka ya Elimu ya Watu Wazima ndiyo vinara wa jambo hilo na ameitaka taasisi hiyo na nyingine kuacha tabia hiyo mara moja. Alisisitiza kuwa fedha zinazotolewa zitumike kwa malengo yaliyokusudiwa. Rais pia alimtaka Waziri wa Elimu na Mafunzo ya Ufundi, Profesa Joyce Ndalichako kuhakikisha wastaafu wote wa Chuo Kikuu Huria wanalipwa mafao yao haraka. Alisema ingekuwa vizuri kama wangeweza kulipwa ndani ya wiki mbili. Waziri wa Elimu naomba mshirikiane na Waziri wa Fedha na Mipango, Dk. Phillip Mpango kuhakikisha wastaafu hao wawe wamelipwa mafao yao ndani ya wiki mbili kuondoa malalamiko yasiyo ya lazima nchini, alisema . Rais alisema wakati anaendelea na jitihada mbalimbali za kuimarisha utawala bora nchini amekumbana na changamoto nyingi ambazo zimekuwa zikitokana na baadhi ya watendaji wa Serikali wasio waaminifu. Hata hivyo aliahidi kuzimaliza changamoto hizo katika muda mfupi ujao. Alizitaja baadhi ya changamoto hizo kuwa ni pamoja vikwazo vya utekelezaji wa elimu bure kwa shule za msingi na sekondari, watumishi hewa,wanafunzi hewa na kuwapo kwa kaya masikini ambazo zimeorodheshwa kwenye Mfuko wa Maendeleo ya Jamii TASAF huku zikiwa hazina vigezo. Kuhusu sera ya elimu bure, alisema kwa kipindi cha mwaka jana baada ya Serikali kuanzisha mpango huo, wanafunzi milioni moja waliandikishwa. Alisema idadi hiyo imekuwa ikiongezeka na hadi kufikia mwaka huu wanakaribia kufikia wanafunzi milioni mbili. Baada ya ongezeko hilo tulipofanya utafiti tulibaini kuwapo majina ya wanafunzi hewa zaidi ya 65,000 ambao Serikali ilikuwa ikiwalipia gharama zote kila mwezi wakati hawapo. Sasa unaweza kuona kuwa kweli watu walikuwa wanapiga dili jambo ambalo halipaswi kufumbiwa macho,alisema. Alisema awali bajeti ya Serikali ilikuwa ni Sh bilioni 340 na iliongezeka hadi kufikia Sh bilioni.473 huku idadi ya wanafunzi ikiongezeka kutoka 98,000 hadi kufikia 124,389. Alisema baada ya ongezeko hilo la wanafunzi wa elimu ya juu, ulipofanyika uhakiki ilibainika kuna mikopo hewa ya Sh bilioni 3.5. Rais alisema hadi sasa Sh trilioni tatu zilizokopwa na wanafunzi wa elimu ya juu hazijarejeshwa. Wapo watu na viongozi fulani walizoea maisha ya dili, walikuwa wanajichotea fedha kwa mipango ya udanyanyifu ndiyo maana leo wengi wanasema Serikali imebana fedha. Sasa ukimuuliza mshahara hupati, anasema anapata, lakini jiulize kama mshahara anapokea huo ugumu wa maisha unatokana na nini? alisema. Alisema katika kuhakikisha anasafisha uozo huo ataendelea kutumbua majipu yaliyosalia bila ya kumwonea mtu haya wala aibu ili rasilimali za nchi ziwanufaishe wananchi wote . Naye Makamu Mkuu wa Chuo Kikuu Huria, Elifaz Bisanda alisema chuo hicho kinakabiliwa na changamoto mbalimbali zikiwamo ukosefu wa majengo jambo ambalo limekuwa likizorotesha ufanisi katika utendaji wa kazi Alisema ingawa chuo kinatoa mchango mkubwa kwa taifa kwa kutoa wasomi wengi ambao ni tegemeo la taifa, hakijapata ruzuku kutoka Seriakalini jambo linalokilazimu kujiendesha kupitia ada za wanafunzi. Hatujapata ruzuku kutoka Serikalini na ada haiwezi kukidhi gharama za kuendesha chuo maana tangu chuo hiki kianzishwe ada haijawahi kupandishwa. Bado gharama ni zile zile hivyo tunakuomba liangalie hili, alisema. Akizungumza kwenye hafla hiyo, Waziri wa Elimu, Profesa Joyce Ndalichako alisema ataendelea kusimamia misingi na sera ya elimu nchini ili Serikali iweze kupata wasomi bora watakaolitumikia taifa kwa ukamilifu na kuhakikisha mfumo wa utoaji wa elimu unazingatia vigezo vinavyohitajika.  <topic>: KITAIFA 